In nomine sancte et individue trinitatis, amen. Ego Ludovicus, Dei gratia Francorum rex. Regie est prudentie religiosorum paci intendere, ne per terrenas occupationes a Dei servitio extrahantur, quorum patrocinio et orationibus presentem ecclesiam confoveri intelleximus. Notum itaque facimus futuris sicut et presentibus quod in presentia nostra cognovit et testatus est Ansellus, vicecomes de Corbolio, quia pater suus Gislebertus domui et fratribus de Pruliaco dedit in elemosinam ne de sale, quod portaverint ad usum fratrum in villa, dent consuetudinem; et salagium, quod ad ipsum pertinebat, eis absolute concessit, et Ansellus ante nos et coram multis hanc elemosinam laudavit. Nos autem pro immobili firmitate presentem cartam sigillo nostro muniri fecimus, subter inscripto karactere nostri nominis. Actum Medunte, anno incarnationis millesimo centesimo sexagesimo septimo, astantibus in palatio nostro quorum apposita sunt signa et nomina. Signum comitis Theobaldi, dapiferi nostri. Signum Guidonis, buticularii. Signum Mathei, camerarii. Signum Radulphi constabularii. Data per manum Hugonis cancellarii.